Sergio Agüero skráði sig í sögubækurnar . AFP Manchester City vann afar sannfærandi 6 : 1 - sigur á Aston Villa í ensku úrvalsdeildinni í fótbolta í dag . City skoraði sex fyrstu mörk leiksins og hefði munurinn getað verið meiri , áður en Villa skoraði sárabótarmark í uppbótartíma . Riyad Mahrez skoraði tvö fyrstu mörkin á fyrstu 24 mínútunum , áður en Sergio Agüero og Gabriel Jesus bættu við mörkum fyrir hlé . Með markinu hjá Agüero jafnaði hann met Thierry Henry yfir flest mörk hjá erlendum leikmanni í deildinni . Agüero bætti metið er hann kom City í 5 : 0 á 57. mínútu og bætti það svo enn frekar þegar hann fullkomnaði þrennuna á 81. mínútu með sjötta marki City og sínu 177. marki í deildinni . Anwar El Ghazi lagaði stöðuna í uppbótartíma úr vítaspyrnu og þar við sat . City er í öðru sæti með 47 stig , 14 stigum á eftir toppliði Liverpool , sem á leik til góða . Aston Villa er í 18. sæti með 21 stig , einu stigi frá öruggu sæti í deildinni .